
                                 אגודת התעופה הכללית בישראל
Israel Association of General Aviation

אגרת יו"ר – פברואר 2009 

זאת האגרת הראשונה בשנת 2009. בעוד פחות משבועיים נתכנס למפגש השנתי שלנו בבית אשכול הפיס בהרצליה. בכנס נציג את סיכום הפעילות שלנו בשנה שעברה ואת התכניות לעתיד, לכן לא בא לי לעשות זאת באגרת זו. האורח שלנו בכנס יהיה  ראש רשות התעופה האזרחית, מר גיורא רום, שיפרוש בפנינו את משנתו, חזונו והשקפת עולמו לגבי התעופה האזרחית בישראל והתעופה הכללית בכלל זה.
הקצבנו זמן לשאלות ואתם מוזמנים להכין כאלו ולהציג אותן בפניו בכנס.

מה שהעיב על הפעילות שלנו באגודה בתקופה האחרונה הם המקרים הרבים מדי של ניסיונות טייסים בתעופה הכללית לטוס בלי דלק. בשנתיים האחרונות היו לנו מעל 6 מקרים כאלה וזה מאוד מאוד מאכזב. זה מאכזב כי מדובר בהתנהגות בלתי מקצועית בעליל. זה מאכזב כי "הפרטש" הישראלי הרים ראש והשתלט על יותר מדי מאיתנו. זה חוסר תשומת לב ברמה שאין למעלה ממנה, זה מאכזב כי מדובר בתופעה. אחד זה מקרה חריג, שניים זו מקריות, אבל ששה -  זאת כבר תופעה מדאיגה. זה כואב כי זה משליך על כולנו, על תדמיתנו ועל מעמדנו בקהילייה המקצועית ומחוצה לה. זה כואב, כי זה מיותר לגמרי, נטילת סיכון כנגד שום פרס או רווח.
אולי נפסיק עם זה? מה אתם אומרים? אולי נפסיק כבר לנחות בשדות, בקוצים, בוואדיות ובים ונחזור למקצוענות, למשמעת ולטייס הנכון?
הייתי רוצה שלכל מטוס יהיה מדיד דלק של ממש, כזה שייתן לטייס נתון מדויק בדבר כמות הדלק שיש לו. אני מבקש מכם רעיונות איך לקדם את הנושא כך שלא יהיה יותר מצב שטייס יוצא לטיסה ולא יודע בדיוק, אבל ממש בדיוק, כמה דלק יש לו במיכלים.

טוב, נזפנו בעצמנו מספיק. בואו נתקדם.

יומיים אחרי הכנס השנתי יתקיים ה"יירצייט" של יובל גונן ז"ל. כבר חלפה שנה ממועד הסתלקותו מאיתנו, אבל הזכרונות מהימים היפים עדיין איתנו. למי שלא זוכר – יובל היה איש התעופה הספורטיבית הקלסי – איש צוות אוויר מחיל האוויר, שעשה רישון טיס פרטי, מסחרי, הדרכה והיה פעיל בתחום התעופה הזעירה והכללית גם יחד. יובל היה הנוט, החבר, הפרטנר והשותף שלי לחלום קידום ספורט הניווט בארץ. יחד נאבקנו במשימות ניווט קשות, יחד תכננו וניהלנו תחרויות, יחד למדנו מאחרים מה ואיך לעשות על מנת לשפר את הרמה ויחד נהנינו  מכל רגע באוויר ובעיסוק בתחום על הקרקע. עם יובל קידמנו את השותפות בין התעופה הזעירה והספורטיבית לתעופה הכללית. עם הסתלקותו נדמה שנגרע משהו מהשיתוף הזה, קרירות מסוימת השתלטה על היחסים בין האגודות ונראה לי שזה הזמן להחזיר עטרה ליושנה ולחזור לשלב ידיים עם טייסי האולטרלייט וה-LSA, כי הלא כולנו טייסים אחים אנחנו. ברור לי שיובל רק יברך על כל יוזמה לשיתוף פעולה כזה.
ומה בעניינים יותר משמחים קצת? או, אז בדיוק רציתי לספר לכם שהתוכניות לשנת 2009 כבר גובשו, תקציב מתאים למימון הייזום והניהול הוכן ע"י הגזבר, משה אקלר, ואנחנו מוכנים ומזומנים להציג לכם בכנס את עיקרי הדברים.

בעתיד הקרוב הנראה לעין מתוכנן מטס למנחת בקציעות, סיור מרתק בעמק בעקבות ראשית התעופה בארץ, הרצאות מעניינות בערבי העיון השונים, בקיצור – סל פעילויות רציני.
לאחרונה הייתה לנו תחרות ניווט קלה בנתיב הרצליה ניווט – נחיתת דיוק במגידו וחזרה לניווט להרצליה. צוות ההכנה שלנו משתפר מתחרות לתחרות ומה שנשאר זה לבוא ולהשתתף, לטוס, לנווט, להשתפר ולהינות. זה מעניין, זה מאתגר, זה משפר את רמת הטיסה וזה מוכן לכם ומוגש על ידי החברים בהתנדבות. מה, לא יותר טוב מאשר לטוס שוב לחיפה וחזרה או ההיפך? כמה פעמים אפשר לטוס בנתיב הרגיל לשדה תימן?
אנחנו מוזמנים לכל מיני פעילויות ברחבי העולם. כך למשל האגודה בקפריסין הזמינה אותנו להשתתף בתחרות ניווט שלהם, מדרום אפריקה הזמינו חברים שלנו למירוץ התעופתי במאי ברחבי המדינה הידוע כ"מירוץ לגביע הנשיא". עוד במאי מטס באירופה ממערב (לוקסמבורג) למזרח (רומניה) דרך איטליה וחזור דרך סלובקיה ופולין. בשלהי השנה יש ראלי לסנגל דרך הסהרה. בקצור, לא חסרות הצעות. מי שמעוניין לשמוע עוד פרטים שיפנה אלינו.
אז אחרי שבדקנו טוב טוב כמה דלק יש לנו וחזרנו בשלום לנחיתה על מסלול בשדה התעופה, אני חוזר ומזמין את כל חברי האגודה לכנס השנתי 2009 שפרטיו באתר.

טוסו בזהירות, עם מספיק דלק ונתראה באירועי האגודה.

